KOMMISSIONENS AFGØRELSE

af 13. august 1999

om godtagelse af tilsagn i forbindelse med antidumpingproceduren vedrørende importen af tovværk og kabler af stål med oprindelse i Folkerepublikken Kina, Ungarn, Indien, Republikken Korea, Mexico, Polen, Sydafrika og Ukraine

(meddelt under nummer K(1999) 2701)

(1999/572/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), senest ændret ved forordning (EF) nr. 905/68(2), særlig artikel 8, stk. 1,

efter høring af det rådgivende udvalg, og

ud fra følgende betragtninger:

(1) Kommissionen indførte ved forordning (EF) nr. 362/1999(3) en midlertidig antidumpingtold på importen til Fællesskabet af tovværk og kabler af stål med oprindelse i Folkerepublikken Kina, Ungarn, Indien, Mexico, Polen, Sydafrika og Ukraine og godtog pristilsagn fra visse eksporterende producenter i Polen og Ungarn.

(2) Efter vedtagelsen af de midlertidige antidumpingforanstaltninger fortsatte Kommissionen sin undersøgelse af dumping, skade og Fællesskabets interesser i overensstemmelse med artikel 8, stk. 6, i forordning (EF) nr. 384/96 (i det følgende benævnt "grundforordningen"). De endelige resultater og konklusioner af undersøgelsen er omhandlet i Rådets forordning (EF) nr. 1796/1999 af 12. august 1999 om indførelse af en endelig antidumpingtold på importen af tovværk og kabler af stål med oprindelse i Folkerepublikken Kina, Ungarn, Indien, Mexico, Polen, Sydafrika og Ukraine og om afslutning af antidumpingproceduren med hensyn til importen med oprindelse i Republikken Korea(4).

(3) Undersøgelsen bekræftede de midlertidige resultater vedrørende skadelig dumping for importen med oprindelse i Folkerepublikken Kina, Ungarn, Indien, Mexico, Polen, Sydafrika og Ukraine.

(4) Efter vedtagelsen af de midlertidige antidumpingforanstaltninger har en eksporterende producent i Indien, de eksporterende producenter i Mexico og Sydafrika samt den eksporterende producent i Ukraine i forening med de ukrainske myndigheder også afgivet pristilsagn i henhold til artikel 8, stk. 1, i grundforordningen.

(5) Betingelserne i disse tilsagn, særlig mindstepriserne for eksportsalg til Fællesskabet, sikrer, at de skadelige virkninger af dumpingimporten, der blev konstateret i forbindelse med denne antidumpingprocedure, bringes til ophør.

(6) Da de eksporterende producenter og de ukrainske myndigheder har forpligtet sig til regelmæssigt at indgive detaljerede salgsoplysninger til Kommissionen og endvidere har indvilget i ikke at indgå direkte eller indirekte udligningsaftaler med deres kunder i Fællesskabet, konkluderes det desuden, at det er muligt for Kommissionen at sikre en effektiv overvågning af den korrekte overholdelse af tilsagnene.

(7) For så vidt angår det tilsagn, der er afgivet af den eksporterende producent i Ukraine vil den eksportlicensordning, der vil blive anvendt af den ukrainske regering under hele gyldighedsperioden for tilsagnet, sikre, at al import til Fællesskabet, som er omfattet af tilsagnet, vil være i overensstemmelse med bestemmelserne heri.

(8) Derfor finder Kommissionen, at de tilsagn, der er afgivet af en eksporterende producent i Indien, de eksporterende producenter i Mexico og Sydafrika samt den eksporterende producent i Ukraine, kan godtages, og undersøgelsen kan derfor afsluttes vedrørende disse eksporterende producenter.

(9) Hvis tilsagnene misligholdes eller trækkes tilbage, kan der indføres en endelig antidumpingtold i henhold til artikel 8, stk. 9 og 10, i grundforordningen -

TRUFFET FØLGENDE AFGØRELSE:

Eneste artikel

1. De tilsagn, der er afgivet af nedennævnte producenter i forbindelse med antidumpingproceduren vedrørende importen af tovværk og kabler af stål med oprindelse i Folkerepublikken Kina, Ungarn, Indien, Mexico, Polen, Sydafrika og Ukraine, godtages.

>TABELPOSITION>

2. Undersøgelserne i forbindelse med den i stk. 1 omhandlede antidumpingprocedure afsluttes med hensyn til de parter, der er nævnt i det pågældende stykke.

Udfærdiget i Bruxelles, den 13. august 1999.

På Kommissionens vegne

Monika WULF-MATHIES

Medlem af Kommissionen

(1) EFT L 56 af 6.3.1996, s. 1.

(2) EFT L 128 af 30.4.1998, s. 18.

(3) EFT L 45 af 19.2.1999, s. 8.

(4) Se side 1 i denne EFT.